钦定古今图书集成/明伦汇编/闺媛典/第335卷 > 张淑芳
## 钦定古今图书集成/明伦汇编/闺媛典/第335卷 > 张淑芳

按《词话》：张淑芳，西湖樵家女。理宗选妃日，贾似道匿
为己妾，即德祐太学生，《百字令》中所指新塘杨柳也。
有无名氏题壁云：“山上楼台湖上船。平章醉后懒朝
天。羽书莫报樊城急，新得蛾眉正少年。”淑芳亦知必
败，营别业以遁迹焉。木绵之后，自度为尼，罕有知者。
词数阕，今录其《浣溪沙》云：“散步山前春草香。朱栏绿
水绕吟廊。花枝惊堕绣衣裳。或定或摇江上柳，为鸾
为凤月中篁。为谁掩抑锁云窗。”《更漏子》云：“墨痕香，红
蜡泪。点点愁人离思。桐叶落，蓼花残。雁声天外寒。”《五
云岭九溪坞》：“待到秋来更苦。风淅淅，水淙淙。不教蓬
径通。”至今五云山下九溪坞内，尚有尼庵。